text: Ladet op til lir
  18 marts 2010 kl. 12.57
  Der skal ikke køres hurtigt men derimod dystes, når syv kendte danskere prøver miljøvenlige hestekræfter af.
  Syv kendte danskere, verdens hurtigste elbil, et godt formål og et miljøvenligt racerløb fra Esbjerg til København. Det er rammen, når ?GreenHeart Charity Challenge? løber af stabelen på torsdag den 18. marts.
  Løbet starter i Esbjerg, hvor fire Tesla Roadster el-sportsvogne venter på politiker Ida Auken, racerkører Casper Elgaard, standup-komiker Sebastian Dorset, bilskribent Christian Grau, studievært Anders Breinholt, Snebolden fra P3 og direktør Christian Stadil. 
  Deltagerne skal ikke ud at udfordre hastighedsbegrænsningerne på de danske veje. De skal derimod dyste i forskellige discipliner og i god el-økonomisk kørsel. Fra Esbjerg starter dagen med et ?drag race?, og derefter køres der mod København med pitstop på Sprogø. Mållinjen ligger ved Bella Center på Amager.
  Overskuddet fra løbet og de medfølgende konkurrencer går til CARE Danmark, der som en af verdens største humanitære organisationer har specialiseret sig i at forebygge klimakatastrofer i udviklingslandene.
  Fakta om el-bilen:
  Tesla Roadster er verdens hurtigste elbil. Den accelererer fra 0 til 100 km/t på 3,9 sekunder.
  
  
  Arnold Schwarzenegger og Bono er store fans af bilen. 
  
  
  Den har på fuldt opladt batteri en rækkevidde på knap 400 kilometer.
  
  